මහනුවර ප්‍රධාන තැපැල් කාර්යාලයේ කම්කරු රැකියාවක් ලබා‍ගැනීමට මහනුවර පොලිස් මූලස්ථානාධිපතිවරයාගේ නිල මුද්‍රාව හා අත්සන ව්‍යාජව යොදා පොලිස් වාර්තාවක් ව්‍යාජ ලෙස සකස් කළ බව කියන සිද්ධියක් සම්බන්ධයෙන් පුද්ගලයකු මහනුවර පොලිසිය විසින් අත්අඩංගුවට ගනු ලැබ ඇත.තැපැල් කාර්යාලය මඟින් මෙම පුද්ගලයා ලබාදුන් ලියකියවිලි සම්බන්ධව පොලිසියෙන් කරන ලද විමසීමකින් පසුව මෙම තොරතුරු අනාවරණයවී තිබේ.සැකකරු මහයියාව ප්‍රදේශයේ පදිංචිකරුවකු වන අතර ඔහු මහනුවර ප්‍රධාන මහේස්ත්‍රාත් ශ්‍රීනිත් විජේසේකර මහතා හමුවට ඉදිරිපත් කිරීමෙන් පසු මෙම මස 26දා තෙක් රක්ෂිත බන්ධනාගාර ගත කර ඇත.